ISAMBILILO 7
Uzye Uwufumu Wakwe Leza Acani?
1. Uzye Uwufumu wakwe Leza acani?
Uwufumu wakwe Leza awuteko wuno wawa mwiyulu. Wulipyanicizya amawufumu yonsi swinya wulileka ukulonda kwakwe Leza kuwe mwiyulu na munsi. Ilyasi lya Wufumu wakwe Leza alilyasi lizima. Nombanye wo-o Uwufumu wakwe Leza wulipa awantu uwuteko wuzima wuno wakalucila. Uwufumunye wo-o wulileta ukwivwana munsi.—Wazya Daniel 2:44; Mateyu 6:9, 10; 24:14.
Uwufumu wuzipizile ukuwa ni mfumu. E Yehova wasola umwana wakwe Yesu Klistu ukuwa imfumu ya wufumu wo-o.—Wazya Ukuwumbulika 11:15.
2. Acani cino e Yesu awino wayana ukuwa Imfumu?
Umwana wakwe Leza awino wayana ukuwa Imfumu amuno wawa ni cikuuku swinya asawantente pakulonda icisinka. (Yohani 1:14) Swinyaswi, wawa na maka ayakwavwa awantu amuno aliwatecela insi kupela. Pano wazyulupusile wayile kwi yulu nu kwikala kwe ndiilo kwakwe Yehova. (Waheberi 10:12, 13) Pansizi yakulindilila, e Leza wamupile amaka yakutalika ukuteka.—Wazya Daniel 7:13, 14.
3. Uzye e Yesu aliteka na waweni?
Iwumba lino wakati ‘awatele’ awo waliteka nu Yesu kwiyulu. (Daniel 7:27) Wano watalicizile ukusolwa mwi wumba lyo, walinji awatumwa awacisinka. E Yehova acili akusola awanaci na wonsi awatele, awacisinka ukufika ni lelo. Ndivyo Yesu, nawonye wakazyulupuka ni miwili ya wuzimu.—Wazya Yohani 14:1-3; 1 Wakorinte 15:42-44.
Uzye wano waliya kwi yulu wawa wanga? E Yesu watili ‘aliwuumbavye itici.’ (Luka 12:32) Ponga wonsinye wawavye 144,000. Waliteka insi ponga nu Yesu.—Wazya Ukuwumbulika 14:1.
4. Calinji wuli pano Yesu watalisile ukuteka?
Uwufumu wakwe Leza watalisile ukuteka mu 1914. * Icakutalicila cino Yesu wacisile pano wamuwisile pa Wufumu, wazukuzile Satana ni viwanda vyakwe munsi. E Satana camulumile apo atalika ukuleta intazi munsi yonsinye. (Ukuwumbulika 12:7-10, 12) Ukufuma impindi yoyo, uwuyinvi wawantu ukaya inkolelo. Inkondo, inzala, indwala ni vizumanzi vyonsi vyo-o vyawa ‘acimanyilo’ cakuti nombanye Uwufumu wakwe Leza uliwateka insi yonsi.—Wazya Luka 21:7, 10, 11, 31.
5. Uzye Uwufumu wakwe Leza wuliwomba vyani?
Uwufumu wakwe Leza, wukulemenkanya awantu imintapendwa awa munsi impusanempusane. Cino cikuleka ukulemenkana ko-o akuwizya kuno Inte Zyakwe Yehova wakuwizya insi yonsi. Imintapendwa yawantu awatekane wakutalika ukwivwila Imfumu e Yesu. Pano Uwufumu wakwe Leza wuliyonona uwuwipe wuno wawa munsi, Uwufumunye wo-o wuliwacinjilila awatekane. Aco fwandi wonsi wano wakulonda ukuzanwa mu wufumu wo-o wazipizile ukusambilila ukwivwila Yesu.—Wazya Ukuwumbulika 7:9, 14, 16, 17.
Mu myaka 1,000, Uwufumu wakwe Leza wuliyanya ivintu, wulificilisya ivintu viwe ndivino walondanga pakutalicila. Insi yonsinye yiliwa paradaise. Mu kulecelezya, e Yesu alinyocezya Uwufumu kwe Yisi. (1 Wakorinte 15:24-26, 28) Uzye kwawa wumwi wino ungasimicila pa Wufumu wakwe Leza?—Wazya Amalumbo 37:10, 11, 29.
^ par. 6 Ngu kulonda ukumanya ivivule pe vino Baibolo walanzile cankani ivya mu 1914, wazya ibuku lya Ciwemba lino likati Bushe Cinshi Baibolo Isambilisha? pa mafwa 215-218.
bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn cjk_Latn bem_Latn bem_Latn tum_Latn bem_Latn bem_Latn bem_Latn